Predkladacia správa

Ministerstvo zdravotníctva SR predkladá návrh Národného programu duševného zdravia v zmysle uznesenia  vlády SR č. 590 zo dňa 27. júna 2001 k návrhu Národného programu rozvoja životných podmienok občanov so zdravotným postihnutím vo všetkých oblastiach života v časti  Opatrenia 2.3.13 ( nová úloha v nadväznosti na uznesenie vlády SR č. 911/2002) ukladá  ministrovi zdravotníctva, ministrovi práce, sociálnych vecí a rodiny SR, a ministrovi  školstva SR „Vypracovať  Národný program duševného zdravia, ktorý komplexne rieši diagnostiku, prevenciu, terapiu, rehabilitáciu až po integráciu v spoločnosti a pracovnom procese v regiónoch štandardnej psychiatrickej  starostlivosti s Reformou psychiatrickej  starostlivosti a Správou o zdraví vo svete SZO v roku 2001“.   
Materiál  obsahuje tri základné časti. V úvode je zdôraznená opodstatnenosť tvorby Národného programu duševného zdravia v podmienkach SR, ktorá vyplynula z neustále sa zvyšujúceho počtu duševných porúch v populácii a snahy vlády SR ovplyvniť tento negatívny celospoločenský jav vytvorením optimálnych podmienok pre posilnenie celkového zdravia populácie.
V druhej časti materiálu sú rozpracované východiska  pre tvorbu programu.  Aj napriek snahe odbornej psychiatrickej a psychologickej  spoločnosti riešiť zásadné  problémy v oblasti starostlivosti o duševne chorých občanov, boli doteraz vypracované materiály, ktoré riešili problémy v oblasti duševného zdravia len parciálnym spôsobom. NPDZ  by mal komplexným spôsobom riešiť problematiku duševného zdravia na základe multidisciplinárneho princípu. Na Slovensku sú vytvorené optimálne podmienky pre jeho tvorbu a realizáciu , nakoľko jeho príprave predchádzali základné kroky, ktoré sú nevyhnutné pred  jeho vypracovaním. Bola prijatá reforma psychiatrie, došlo k optimalizácii siete poskytovateľov psychiatrickej starostlivosti a prebehla nevyhnutná konzultácia s expertmi zo zahraničia, ktorí vykonali audit v psychiatrických zariadeniach. Zároveň prebieha zásadná reforma v oblasti zdravotníctva.   
Jadrom materiálu je navrhnutých  desať oblasti,  v  ktorých na základe zhodnotenia situácie vo svete a na základe analýzy existujúceho stavu na Slovensku boli vypracované ideové  zámery, ktoré by sa v priebehu  desaťročného trvania programu  mali realizovať formou päťročných a dvojročných programov.  Zásadným predpokladom realizovania navrhovaného NPDZ je spolupráca so všetkými subjektami, ktoré sa podieľajú na starostlivosti o duševné zdravie jednak medzi odbormi v rezorte zdravotníctva a jednak so všetkými ministerstvami. V päťročnom a dvojročnom časovom pláne budú po vzájomnej konzultácii konkretizované úlohy pre jednotlivé subjekty s termínmi realizácie a ich finančným krytím, ktoré je nevyhnutné na ich realizáciu. 
Celý program je orientovaný na pacienta, ktorý neostáva v centre pozornosti len psychiatrov a psychológov ale celej spoločnosti, v ktorej má právo žiť na rovnakej úrovni a za rovnakých  podmienok ako každý  občan v  prirodzenom prostredí.
Predpokladané  finančné náklady na realizáciu predloženého návrhu sú 500 000 000,- Sk pre rezort zdravotníctva, rezort sociálnych vecí a rodiny a rezort školstva na obdobie          r. 2005 – 2010. Presná kalkulácia finančných nákladov bude predložená po rozpracovaní úloh  Národného programu duševného zdravia príslušnými zodpovednými rezortmi. 

Ministerstvo zdravotníctva SR   návrh  Národného programu duševného zdravia doručilo  dňa  30. 4. 2004    na Úrad vlády SR. Nakoľko neboli všetky zásadné pripomienky členov vlády akceptované, MZ SR obdržalo od vedúceho Úradu vlády SR žiadosť o odstránenie nedostatkov materiálu s tým, že bude predložený na rokovanie vlády až po doriešení uvedených pripomienok.
Medzi nedoriešené pripomienky boli zaradené pripomienky Ministerstva kultúry SR a pripomienky pána  podpredsedu vlády SR Pála Csákyho .
Pripomienky Ministerstva kultúry SR  boli  na základe vzájomnej dohody odstránené, bol akceptovaný upravený text  ministerstva a v  návrhu uznesenia, v úlohe B. 2. sa  doplnil  aj minister kultúry. MK SR  pripomienku prehodnotilo zo zásadnej na obyčajnú.  V prílohe sú  doložené doplňujúce stanoviská  MK SR.
V predloženom NPDZ sa navrhuje, aby predsedom  Národnej rady  duševného zdravia bol podpredseda vlády SR. Kancelária pána podpredsedu vlády SR Pála Csákyho s predloženým návrhom nesúhlasí  a  navrhuje,  aby  predsedom tejto rady bol  minister zdravotníctva, alebo ním poverený štátny tajomník. Za účelom odstránenia pripomienky  daná problematika bola riešená na úrovní pána ministra a pána podpredsedu vlády. Nakoľko nedošlo k dohode a k odstráneniu zásadnej pripomienky, materiál bude predložený na rokovanie vlády SR s rozporom ( viď v prílohe  doložené  listy  ).
Návrh Národného programu duševného zdravia zo dňa 29. 4. 2004  neobsahoval vyhodnotenie pripomienok MF SR, nakoľko ministerstvo zdravotníctva tieto pripomienky  obdržalo až po termíne odovzdania materiálu na úrad vlády SR. Aktuálne predložený materiál obsahuje  vo vyhodnotení MPK  aj vyhodnotenie pripomienok MF SR.